I Norge er arten fra tidligere kjent fra to lokaliteter i Hordaland, i kommunene Kvam og Osterøy. Mellom 2011 og 2018 har den blitt funnet flere nye steder på Vestlandet: i Rauma i Møre og Romsdal (2011), Aurland i Sogn og Fjordane (2013 og 2015), Lærdal i Sogn og Fjordane (2014) og Fjord i Møre og Romsdal (2018). Den norske forekomsten på Vestlandet er isolert, og utbredelsesmønsteret er oppsplittet. Sannsynligvis finnes arten på flere lokaliteter, men er blitt oversett. I Sverige er arten i tilbakegang på grunn av gjengroing.